ఇప్పుడైతే..కుంబ్లేను కోహ్లిపై రుద్దేవాడు!
- గంగూలీపై సీఓఏ మాజీ చీఫ్‌ రాయ్ వ్యాఖ్య
న్యూఢిల్లీ : పాలకుల కమిటీ (సీఓఏ) బీసీసీఐ బాధ్యతలు స్వీకరించిన తర్వాత పరిపాలన సంస్కరణల విషయంలో ఎన్నో అవాంతరాలు ఎదుర్కొన్నది. కానీ క్రికెట్‌ విషయంలో పాలకుల కమిటీ ఒకే ఒక్క విపత్కర సమయాన్ని చవిచూసింది. క్రికెట్‌ జెంటిల్‌మెన్‌ అనిల్‌ కుంబ్లే 2017 చాంపియన్స్‌ ట్రోఫీ తర్వాత చీఫ్‌ కోచ్‌గా తప్పుకున్నారు. భారత క్రికెట్‌లో ఇది పెద్ద దుమారానికి దారితీసింది. ఆ సంఘటనపై పాలకుల కమిటీ మాజీ చైర్మన్‌ వినోద్‌ రాయ్ తాజాగా పెదవి విప్పారు. అనిల్‌ కుంబ్లేను చీఫ్‌ కోచ్‌గా కొనసాగించేందుకు శతథా ప్రయత్నించానని, కానీ కెప్టెన్‌ కోహ్లి అందుకు అంగీకరించలేదని వెల్లడించారు. ' భారత్‌కు అందుబాటులో ఉన్న అత్యుత్తమ కోచ్‌ అనిల్‌ కుంబ్లే. కుంబ్లే హయాంలో భారత్‌ అన్ని ఫార్మాట్లలో ముందుకు సాగింది. ప్రత్యేకించి టెస్టు క్రికెట్‌లో అతి పెద్ద విజయాలు సాధించింది. కుంబ్లేపై ఎనలేని గౌరవం ఉంది. చీఫ్‌ కోచ్‌గా కొనసాగించేందుకు ఎటువంటి అవకాశం ఉన్నా, ఆ పని చేసేవాడిని. గత్యంతరం లేని పరిస్థితుల్లోనే మళ్లీ క్రికెట్‌ సలహా సంఘం వద్దకు వెళ్లాల్సి వచ్చింది. చాంపియన్స్‌ ట్రోఫీ సమయంలో సచిన్‌ టెండూల్కర్‌, సౌరభ్‌ గంగూలీలతో సుదీర్ఘంగా చర్చించాను. విరాట్‌ కోహ్లితో మాట్లాడి ఒప్పించాలని కోరాను. నేనూ కోహ్లితో మాట్లాడాను. అప్పటికీ విరాట్‌ గురించి పెద్దగా తెలియదు. సచిన్‌, గంగూలీ స్థాయి వ్యక్తులు మాట్లాడినా పరిష్కారం కాని సమస్య నాతో ఏమవుతుంది? విరాట్‌ను వాళ్లే ఒప్పించలేకపోయారు, నేనేం చేయగలను?. డ్రెస్సింగ్‌రూమ్‌లో విభేధాలు ఉన్నాయని తెలిసిప్పుడు, మనం మార్పు చేయగలిగేది చీఫ్‌ కోచ్‌నే. ఈ విషయం ప్రజల్లోకి ప్రతికూలంగా వెళ్లిపోయింది. సీఓఏ సభ్యుడు రామచంద్ర గుహ రాజీనామా చేశారు. మహిళల జట్టు విషయంలో మిథాలీ-రమేశ్‌ పొవార్‌నూ ఇదే జరిగింది. డ్రెస్సింగ్‌రూమ్‌లో విభేదాలు వివాదానికి దారితీశాయి. కుంబ్లే-కోహ్లి విభేదాలు ఇప్పుడు జరిగినట్టైతే సౌరభ్‌ గంగూలీ కచ్చితంగా చీఫ్‌ కోచ్‌గా కుంబ్లేను కొనసాగించేవాడు. అది మరింత సమస్యలకు దారితీసేది. కానీ కోచ్‌గా తప్పుకున్న అనిల్‌ కుంబ్లే పట్ల నాకు ఎంతో గౌరవం ఉంది' అని వినోద్‌ రారు గుర్తు చేసుకున్నారు.
మీ స్నేహితులకు రికమెండ్ చెయ్యండి